เจ้าหญิงลูอีส พระราชกุมารี

เจ้าหญิงลูอีส พระราชกุมารีและดัชเชสแห่งไฟฟ์ () ทรงเป็นพระราชวงศ์สหราชอาณาจักร พระราชธิดาพระองค์ใหญ่และพระราชบุตรพระองค์ที่ 3 ในพระเจ้าเอ็ดเวิร์ดที่ 7 แห่งสหราชอาณาจักร กับ สมเด็จพระราชินีอเล็กซานดราแห่งสหราชอาณาจักร ทรงเป็นพระกนิษฐภคินีใน พระเจ้าจอร์จที่ 5 แห่งสหราชอาณาจักร

พระประวัติ 
เจ้าหญิงลูอีส พระราชกุมารี ประสูติเมื่อวันที่ 20 กุมภาพันธ์ ค.ศ. 1867 ณ กรุงลอนดอน โดยพระองค์ได้ใช้พระชม์ชีพส่วนใหญ่ใน พระราชวังซานดริงแฮม โดยทรงศึกษาอย่างเคร่งครัดมาก

พระองค์ได้รับเกียรติเป็นเพื่อนเจ้าสาวในงานเสกสมรสของ เจ้าหญิงเบียทริซแห่งสหราชอาณาจักร ผู้เป็นพระปิตุจฉาของพระองค์พร้อมกับพระขนิษฐาอีก 2 พระองค์คือ เจ้าหญิงวิกตอเรียแห่งสหราชอาณาจักร และ ม็อดแห่งเวลส์ สมเด็จพระราชินีแห่งนอร์เวย์ 

พระองค์ได้รับการสถาปนาเป็น เจ้าหญิงราชกุมารี ซึ่งพระอิสริยยศนี้เป็นพระอิสริยยศที่เทียบเท่า มกุฎราชกุมาร และพระมหากษัตริย์จะสถาปนาให้พระราชธิดาพระองค์แรก และจะทรงดำรงพระอิสริยยศนี้จนกว่าจะสิ้นพระชนม์

อภิเษกสมรส 
พระองค์ทรงเษกสมรสกับ อเล็กซานเดอร์ ดัฟฟ์ ดยุกที่ 1 แห่งไฟฟ์ เมื่อวันที่ 27 กรกฎาคม ค.ศ. 1889 ณ โบสถ์เอกชนในพระราชวังบักกิงแฮม โดยหลังจากเษกสมรส 2 วัน สมเด็จพระราชินีนาถวิกตอเรียแห่งสหราชอาณาจักร พระราชอัยยิกา ทรงมีพระบรมราชโองการโปรดเกล้าโปรดกระหม่อมให้ทั้ง 2 ดำรงพระอิสริยยศที่ ดยุกและดัชเชสแห่งไฟฟ์ พระองค์มีพระบุตรดังนี้
อลาสแตร์ ดัฟฟ์ มาร์ควิสแห่งแม็กดัฟฟ์ สิ้นพระชนม์ขณะมีพระชันษาไม่กี่วัน
 เจ้าหญิงอเล็กซานดรา ดัชเชสแห่งไฟฟ์ เสกสมรสกับเจ้าชายอาร์เธอร์แห่งคอนน็อต มีพระโอรส 1 พระองค์ คือ อลาสแตร์ วินด์เซอร์ ดยุกที่ 2 แห่งคอนน็อตและสแตรธเอิร์น
ม็อด คาร์เนกี เคานท์เตสแห่งเซาเธสค์

บั้นปลายพระชนม์ชีพ 
เจ้าหญิงลูอีสได้รับพระราชทานเครื่องราชอิสริยาภรณ์วิกตอเรียและอัลเบิร์ต  ในปี ค.ศ. 1885 และ เครื่องราชอิสริยาภรณ์มกุฎราชกุมารแห่งอินเดีย ในปี ค.ศ. 1887

ค.ศ. 1929 เจ้าหญิงลูอีสทรงประชวรด้วยโรคเลือดออกในพระอามาศัย(กระเพาะ) และเข้ารับการรักษาใน ลอนดอน ต่อมาเมื่อวันที่ 4 มกราคม ค.ศ. 1931 เจ้าหญิงลูอีสก็สิ้นพระชนม์ขณะมีพระชันษา 63 ปี

พระอิสริยยศ 

 20 กุมภาพันธ์ ค.ศ. 1867 – 27 กรกฎาคม ค.ศ. 1889: เฮอร์รอยัลไฮเนส เจ้าหญิงลูอีสแห่งเวลส์ (Her Royal Highness Princess Louise of Wales)
 27 กรกฎาคม ค.ศ. 1889 – 22 มกราคม ค.ศ. 1901: เฮอร์รอยัลไฮเนส เจ้าหญิงลูอีส ดัชเชสแห่งไฟฟ์ (Her Royal Highness Princess Louise, Duchess of Fife)
 22 มกราคม ค.ศ. 1901 – 9 พฤศจิกายน ค.ศ. 1905: เฮอร์รอยัลไฮเนส เจ้าหญิงลูอีส ดัชเชสแห่งไฟฟ์ (Her Royal Highness The Princess Louise, Duchess of Fife)
 9 พฤศจิกายน ค.ศ. 1905 – 4 มกราคม ค.ศ. 1931: เฮอร์รอยัลไฮเนส เจ้าหญิงลูอีส พระราชกุมารี (Her Royal Highness The Princess Royal)

บุคคลที่เกิดในปี พ.ศ. 2410
บุคคลที่เสียชีวิตในปี พ.ศ. 2474
ราชวงศ์แซ็ก-โคบูร์กและก็อตธา
เจ้าหญิงอังกฤษ
ราชวงศ์วินด์เซอร์
บุคคลจากลอนดอน
เจ้าหญิงราชกุมารี